*Lēmuma projekts*

**Par Alūksnes novada pašvaldības aģentūras “ALJA” 2023. gada publiskā pārskata apstiprināšanu**

Pamatojoties uz Pašvaldību likuma 10. panta pirmās daļas 21. punktu, Publisko aģentūru likuma 27. panta otro daļu, Ministru kabineta 05.05.2010. noteikumu Nr. 413 “Noteikumi par gada publiskajiem pārskatiem” 2. un 16. punktu, Alūksnes novada pašvaldības domes 2023. gada 29. jūnija lēmumu Nr. 202 “Par aģentūras statusa noņemšanu Alūksnes novada pašvaldības aģentūrai “ALJA” ar 2024. gada 1. janvāri,

1. Apstiprināt Alūksnes novada pašvaldības aģentūras “ALJA” (ar 01.01.2024. iestāde “ALJA”) 2023. gada publisko pārskatu (pielikumā uz 8 lapām).
2. Uzdot Alūksnes novada pašvaldības iestādei “ALJA” publicēt 2023. gada publisko pārskatu Alūksnes novada pašvaldības oficiālajā tīmekļvietnē [www.aluksne.lv](http://www.aluksne.lv).

*Projekts*

Alūksnes novada pašvaldības aģentūras

“ALJA”

2023. gada publiskais pārskats

Alūksnē, 2024

1. **Pamatinformācija**

Alūksnes novada pašvaldības aģentūras “Alja” (ar 01.01.2024. iestāde “ALJA”) (turpmāk – Aģentūra) darbības galvenais mērķis ir – lietderīga un efektīva Alūksnes novada administratīvajā teritorijā esošo ūdenstilpju apsaimniekošana (izņemot ūdenstilpes, kurās zvejas tiesības nepieder valstij), publisko pakalpojumu sniegšana Alūksnes novada iedzīvotājiem, kā arī viesiem un tūristiem, rūpnieciskās zvejas, makšķerēšanas un licencētās makšķerēšanas, ūdenssporta un atpūtas organizācijas jautājumos, kas saistīti ar Alūksnes novada ūdenstilpēm (tajā skaitā – salu), upju un krasta zonas izmantošanu.

1. **Iestādes darbības rezultāti**

Savu mērķu sasniegšanai Aģentūra veic saimniecisko darbību, atbilstoši normatīvajos aktos, Alūksnes novada pašvaldības domes saistošajos noteikumos, lēmumos un Aģentūras nolikumā noteiktajai kārtībai un apmēram.

Prioritātes 2023. gadā:

* Dabas aizsardzība;
* Ūdenstilpēm pieguļošās infrastruktūras uzturēšana un uzlabošana;
* Zivju resursu papildināšana Alūksnes novada ūdenstilpēs;
* Materiāli tehniskās bāzes uzlabošana un papildināšana;
* Sabiedrības iesaistīšana un informēšana par saudzīgu dabas resursu izmantošanu;
* Ūdens teču zivsaimnieciskā izpēte;
* Publisku pasākumu organizēšana.

Darba nodrošināšanai gada laikā vidēji tiek nodarbināti 5 darbinieki. Pamatdarbības uzturēšanai 2023. gadā saņemti asignējumi no Alūksnes novada pašvaldības 74 097 EUR apmērā. Aģentūras galvenos ieņēmumus veido licencētās makšķerēšanas organizēšana, ko nosaka Alūksnes novada pašvaldības domes 2024. gada 25. janvāra saistošie noteikumi Nr. 2/2024 “Par licencēto makšķerēšanu Alūksnes ezerā”. Aģentūra 2023. gadā realizēja 3 880 makšķerēšanas licences par kopējo summu 16 382 EUR. Makšķerēšanas licenču realizācija, pamatojoties uz noslēgtajiem līgumiem, tika veikta AS “VIRŠI-A” degvielas uzpildes stacijas diennakts veikalā, SIA “RC Ainava” veikalā, SIA “Latvijas Lauku konsultāciju un izglītības centrs” interneta vietnē [www.manacope.lv](http://www.manacope.lv), mobilajā aplikācijā “Mana Cope” un SIA “Mobilly”.

Veiksmīgi realizējot projektus, no Zivju fonda atbalsta līdzekļiem ar Alūksnes novada pašvaldības līdzfinansējumu tika veikti zivju resursu papildināšanas pasākumi, ielaižot Alūksnes ezerā 38 880, Sudalā 16 400 un Indzerī 13 000 vienvasaras zandartu mazuļus. No Zivju fonda līdzekļiem konkursam pasākumā “Zivju resursu aizsardzības pasākumi, ko veic valsts iestādes vai pašvaldības, kuru kompetencē ir zivju resursu aizsardzība”, tika realizēti projekti “Alūksnes novada ūdenstilpju zivju resursu aizsardzībai sniega motocikla iegāde” un “Alūksnes novada ūdenstilpju zivju resursu aizsardzība”, kuru ietvaros tika iegādāts sniega motocikls Ski-Doo Skandic LE 900 ACE un 3 spectērpu komplektui SIMMS NEW CHALLENGER. Realizēts arī Zivju fonda atbalstītais projekts “Pededzes upes baseina pieteku Alūksnes, Ievednes un Paparzes kvalitātes novērtējums” konkursa pasākumā “Zinātniskās pētniecības programmu finansēšana un līdzdalība starpvalstu sadarbībā zinātniskajos pētījumos zivsaimniecībā”.

2023. gadā Aģentūra turpināja iesākto darbu, kas saistīts ar nelikumīgās zvejas novēršanu Alūksnes novada ūdenstilpēs. 2023. gadā kopumā tika veiktas 183 pārbaudes, tām veltītas aptuveni 1098 stundas. Reidu laikā Alūksnes novada ūdenstilpēs tika konstatēti pārkāpumi un pieņemti 12 lēmumi par administratīvā pārkāpuma procesa uzsākšanu par makšķerēšanas, vēžošanas un zemūdens medību vai licencētās makšķerēšanas pārkāpumiem, 5 no tiem Alūksnes ezerā. Alūksnes ezerā tika izņemti 2 zivju zvejas tīkli 30 m garumā, 5 zvejas murdi un 1 vēžu murds. Buliņa ezerā izņemti 3 zivju zvejas tīkli 65 m garumā un Vaidavas upē izņemts 1 zivju zvejas tīkls 30 m garumā.

Pārskata periodā paveiktie darbi:

* Veikti 183 organizētie speciālie reidi pie/uz novada ūdenstilpēm;
* Uzsāktas 12 administratīvās lietvedības lietas par makšķerēšanas, vēžošanas un zemūdens medību vai licencētās makšķerēšanas noteikumu pārkāpumiem;
* Jūnijā veikta ūdeņu kvalitātes rādītāju noteikšana Alūksnes ezerā septiņās peldēšanas vietās (Melnums, Šūpalas, Kolberģis, Ezermalas iela, Zirgu dzirdinātava, Vējiņš, Pilssala). Novirzes no normas netika konstatētas;
* Alūksnes ezerā zivju resursi palielināti par 38 880, Indzerī par 13 000 un Sudalā par 16 400 vienvasaras zandartu mazuļiem;
* Iesniegti pieci projektu pieteikumi zivsaimniecības attīstībai ar Zivju fonda finansējumu, visi projektu pieteikumi atbalstīti pilnā apmērā. Projekti pilnībā realizēti;
* Veikts Pededzes upes baseina pieteku Alūksnes, Ievednes un Paparzes kvalitātes novērtējums;
* Uzturēta izveidotā infrastruktūra Alūksnes ezera piekrastē pilsētas teritorijā – laivu nomas, piestātnes, pludmales laipas, makšķerēšanas vietas, atpūtas vietas, laivu nolaišanas vietas u.c.

1. **Pasākumi aģentūras vadības pilnveidošanai**

Pasākumi, kas veikti 2023. gadā, lai pilnveidotu Aģentūras vadību:

* Dalība Pasaules dabas fonda organizētā seminārā “Šķēršļu likvidēšana Latvijas upēs”;
* Dalība Latvijas Pašvaldību savienības un Zemkopības ministrijas organizētajās ikgadējās sarunās.

1. **Budžeta informācija**

Aģentūras galvenie ienākumi ir no licencētās makšķerēšanas organizēšanas, kurus veido ieņēmumi no realizētajām makšķerēšanas licencēm. 2023. gadā tika realizētas 3 880 licences par kopējo summu 16 382 EUR.

4.1.tabula

**Ieņēmumi no licencētās makšķerēšanas, sadalījumā pa licenču veidiem 2023. gadā (*euro*)**

|  |  |  |  |
| --- | --- | --- | --- |
| **Licences veids** | **Maksa par licenci (*euro*)** | **Pārdoto licenču skaits (gab.)** | **Ieņēmumi (*euro*)** |
| Mēneša licence, izņemot līdaku makšķerēšanu maijā | 15 | 102 | 1530 |
| Mēneša licence par samazinātu maksu, izņemot līdaku makšķerēšanu maijā | 10 | 385 | 3850 |
| Mēneša licence par samazinātu maksu, izņemot līdaku makšķerēšanu maijā | 5 | 559 | 2795 |
| Vienas dienas licence, izņemot līdaku makšķerēšanu maijā | 3 | 2289 | 6867 |
| Vienas dienas licence līdaku makšķerēšanai maijā | 10 | 134 | 1340 |
| Bērnu un pusaudžu gada (no 1.janvāra līdz 31.decembrim) bezmaksas licence, izņemot līdaku makšķerēšanu maijā | 0 | 99 | 0 |
| Gada (no 1.janvāra līdz 31.decembrim) bezmaksas licence makšķerēšanai no krasta | 0 | 312 | 0 |
| **KOPĀ:** | | 3880 | 16382 |

Pamatojoties uz Alūksnes novada pašvaldības domes 2020. gada 27. februāra saistošajiem noteikumiem Nr. 5/2020 “Par licencēto makšķerēšanu Alūksnes ezerā” (spēkā esoši līdz 30.01.2024., šobrīd Alūksnes novada pašvaldības domes 2024. gada 25. janvāra saistošie noteikumi Nr. 2/2024 “Par licencēto makšķerēšanu Alūksnes ezerā”) 20% no kopējiem ieņēmumiem par licencētās makšķerēšanas organizēšanu jeb  3276 EUR un 30% ieņēmumiem no rūpnieciskās zvejas jeb 449  EUR tika pārskaitīti Valsts pamatbudžetā.

4.2.tabula

**Pašvaldības budžeta finansējums, Aģentūras ieņēmumi un to izlietojums (*euro*)**

|  |  |  |  |  |  |
| --- | --- | --- | --- | --- | --- |
| Nr. p.k. | Finanšu līdzekļi | 2021. gada  izpilde | 2022. gada  izpilde | Pārskata gads (2023.) | |
| Aģentūra | Aģentūra | Aģentūra | |
| Plāns | Izpilde |
| **1.** | **Naudas līdzekļu atlikums perioda sākumā** | **2595** | **9876** | **1618** | **1618** |
| **2.** | **Ieņēmumi no pamatdarbības** | **113262** | **94691** | **103657** | **98850** |
| 2.1. | transferti, t.sk. LAD | 900 | 1167 | 1300 | 1264 |
| 2.2. | nenodokļu ieņēmumi | 30606 | 20579 | 18558 | 15645 |
| 2.3. | maksas pakalpojumi un citi pašu ieņēmumi | 12840 | 13161 | 9702 | 7844 |
| 2.4. | pašvaldības asignējumi | 68916 | 60628 | 74097 | 74097 |
| 2.5. | pašvaldības asignējumu novirzīšana Zivju fonda projekta īstenošanai | 0 | -844 | 0 | 0 |
| 2.6. | ELFLA finansējums | 0 | 0 | 0 | 0 |
| 2.7. | No īpašuma pārdošanas | 0 | 0 | 0 | 0 |
| **3.** | **Izdevumi no pamatdarbības** | **105981** | **102949** | **105275** | **100432** |
| 3.1. | Atlīdzība (darba samaksa, darba devēja VSAOI) | 63277 | 64464 | 72216 | 70360 |
| 3.2 | Preces un pakalpojumi | 41869 | 38461 | 33059 | 30072 |
| 3.3. | Pamatkapitāla veidošana | 835 | 24 | 0 | 0 |
| **4.** | **Naudas līdzekļu atlikums perioda beigās** | **9876** | **1618** | **0** | **36** |

Aģentūras pamatdarbības ieņēmumus veido makšķerēšanas licenču realizācija, nodevas par laivu turēšanu, rūpnieciskās zvejas tiesību noma, makšķerēšanas karšu realizācija, zušu nozvejas procesa nodrošināšana un ieņēmumi par nomu un īri. Salīdzinot 2023. gadu ar 2022. gadu, pamatdarbības kopējie ieņēmumi ir palielinājušies par 4 159  EUR jeb 4,4 %, ko galvenokārt ietekmējis pašvaldības asignējumu palielinājums. Ir samazinājušies ieņēmumi no maksas pakalpojumiem – 5 317 EUR jeb 40,4 % un nenodokļu ieņēmumiem – 4 934 EUR jeb 24,0 %, savukārt, ir palielinājušies ieņēmumi no saņemtajiem transfertiem no valsts budžeta – 97 EUR jeb 8,3 %.

Par 2,44 % jeb 2517 EUR ir samazinājušies izdevumi. 2023. gadā 70,1 % no kopējo izdevumu struktūras veido atlīdzība, kura vērtības ziņā, salīdzinot ar pagājušo gadu, ir palielinājusies.

4.3.tabula

**Zivju fonda finansējuma un pašvaldības līdzfinansējuma izlietojums(*euro*)**

|  |  |  |  |
| --- | --- | --- | --- |
| **Finansētājs** | **2021. gads** | **2022.gads** | **2023.gads** |
| Alūksnes novada pašvaldība | 7757 | 7547 | 16178 |
| Zivju fonds | 28777 | 27822 | 38030 |
| Alūksnes novada pašvaldības aģentūra “ALJA” | - | 844 | - |
| **Kopā** | **36534** | **36213** | **54208** |

Aģentūra no 2021. gada līdz 2023. gadam realizēja 9 projektus zivju resursu papildināšanā, 4 projektus zivju resursu aizsardzībā un uzraudzībā, 3 projektus zinātniskās pētniecības programmu finansēšanā un līdzdalībā starpvalstu sadarbībā zinātniskajos pētījumos zivsaimniecībā. Kopā tika realizēti projekti par kopējo summu  126 955 EUR.

1. **Projekti**

2023. gadā Lauku atbalsta dienests no Zivju fonda līdzekļiem atbalstīja piecus Aģentūras projektus:

* “Līdaku pavairošana Alūksnes ezerā” ar Zivju fonda finansējumu par kopējo summu 12003  EUR līdaku mazuļu iegādei (t.sk. finansējuma daļa no Alūksnes novada pašvaldības budžeta 3003 EUR). Projekta īstenošanas rezultātā Alūksnes ezerā sākotnēji paredzēto 32 000 gab. līdaku mazuļu vietā tika ielaisti 38 880 zandartu mazuļi, jo cenu aptaujā izraudzītais zivju mazuļu piegādātājs atteicās slēgt līgumu par līdaku mazuļu piegādi, un citas zivjaudzētavas nespēja nodrošināt atbilstošu cenu, zivju mazuļu izmēru un apjomu, tāpēc tika atrasts zandartu mazuļu piegādātājs;
* “Zandartu pavairošana Sudala un Indzera ezerā” ar Zivju fonda finansējumu par kopējo summu 10 317 EUR zandartu mazuļu iegādei (t.sk. finansējuma daļa no Alūksnes novada pašvaldības budžeta  2517 EUR);
* “Alūksnes novada publisko ūdenstilpju zivju resursu aizsardzība” ar Zivju fonda finansējumu par kopējo summu 2034 EUR 3 spectērpu komplektu iegādei (t.sk. finansējuma daļa no Alūksnes novada pašvaldības budžeta 404 EUR);
* “Alūksnes novada ūdenstilpju zivju resursu aizsardzībai sniega motocikla iegāde” ar Zivju fonda finansējumu par kopējo summu 20 900 EUR sniega motocikla Ski-Doo Skandic LE 900 ACE iegādei (t.sk. finansējuma daļa no Alūksnes novada pašvaldības budžeta 8 400 EUR);
* “Pededzes upes baseina pieteku Alūksnes, Ievednes un Paparzes kvalitātes novērtējums” ar Zivju fonda finansējumu par kopējo summu 8 954 EUR, kas ietver informāciju par upes kvalitāti un piemērotību lašveidīgām zivīm, par šķēršļiem, straujteču un nārsta vietu platību, zivju uzskaiti, ieteikumus upju kvalitātes un lašveidīgo zivju populācijas stāvokļa uzlabošanai un Pededzes upes piekrastes iedzīvotāju anketēšanu un fokusgrupas sanāksmes organizāciju. (t.sk. finansējuma daļa no Alūksnes novada pašvaldības budžeta 1 854 EUR).

1. **Personāls**

Amata vietu skaits - 5. Aģentūrā strādā pieci darbinieki. Trīs darbiniekiem ir augstākā izglītība, diviem vidējā. Darbinieki: 3 vīrieši un 2 sievietes vecuma grupā no 33 līdz 40 gadiem.

1. **Komunikācija ar sabiedrību**

Informācija par Aģentūras darbu un pasākumiem regulāri tiek atspoguļota interneta mājaslapās: [www.aluksnesezers.lv](http://www.aluksnesezers.lv), [www.aluksne.lv](http://www.aluksne.lv), [www.copeslietas.lv](http://www.copeslietas.lv), [Facebook.com/aluksnesezers](http://www.aluksniesiem.lv), Facebook.com/calbula un Alūksnes novada pašvaldības informatīvajā izdevumā “Alūksnes Novada Vēstis”.

1. **2023. gada galvenie pamatuzdevumi**

* Veikt regulārus, organizētus reidus novada ūdenstilpēs.
* Veikt Jūras kraukļu (Phalacrocorax carbo) populācijas ierobežošanu.
* Veikt ūdens kvalitātes kontroli.
* Veikt zivju nārsta vietu ierīkošanu.
* Papildināt zivju resursus.
* Piedalīties bērnu un jauniešu nometnes organizēšanā pie Alūksnes ezera.
* Organizēt makšķerēšanas sacensības.
* Piedalīties pasākumu organizēšanā Pilssalā.
* Turpināt Catch & Release (Ķer un Atlaid) kampaņu.
* Veikt niedru pļaušanu.
* Piesaistīt līdzekļus zivju resursu papildināšanai, aizsardzībai un infrastruktūras izveidei pie ūdeņiem.
* Piesaistīt līdzekļus Alūksnes ezera infrastruktūras izveidei un uzturēšanas darbiem.
* Piedalīties kvalifikācijas celšanas semināros.
* Atbalstīt Pasaules dabas fonda iniciatīvu šķēršļa novākšanai Alūksnes upē.

1. **Zvērināta revidenta atzinums par saimniecisko darbību**

Pamatojoties uz neatkarīgā revidenta SIA “REVIDENTS UN GRĀMATVEDIS” (licence Nr.30) ziņojumā Nr. 66 par pašvaldību kopumā, ir teikts, ka: *pievienotais finanšu pārskats sniedz patiesu un skaidru priekšstatu par Alūksnes novada pašvaldības finansiālo stāvokli 2023. gada 31. decembrī un par tās darbības finanšu rezultātiem un naudas plūsmu gadā, kas noslēdzās 2023. gada 31. decembrī, saskaņā ar Ministru Kabineta2021. gada 28.septembra noteikumiem Nr. 652 „Gada pārskata sagatavošanas kārtība”.*